**Lastele ja noortele suunatud digitaalse toiduturunduse pilootuuring**

Kutsume Sind osalema pilootuuringus, mille eesmärk on uurida 3–17-aastaste laste kokkupuudet ebatervislike toitude reklaamidega internetis. Ebatervislikud toidud on suure suhkrute, rasva ja/või soola sisaldusega toidud.

Uuringut korraldab Tervise Arengu Instituut (Hiiu 42, Tallinn) koostöös Maailma Terviseorganisatsiooni (WHO) Euroopa Regionaalbürooga.

Kes on oodatud osalema?

Uuringus on oodatud osalema 3–17-aastased eesti keelt kõnelevad lapsed, kes kasutavad Androidil põhinevat digiseadet (nutitelefoni või tahvelarvutit). Uuringus osalemise ajal palume kasutada ainult ühte seadet.

Mida osalemine tähendab?

Kui Sa oled nõus osalema, siis palutakse Sul oma digiseadmesse installida digitaalse turunduse andmete kogumist võimaldav rakendus Reality Meter (välja töötatud Reality Mine Ltd poolt). See rakendus salvestab reklaame, mida Sa näed oma digiseadmes, kui külastad YouTube’i, Facebook’i ja Instagram’i. Rakendus kogub teavet reklaami pealkirja, sisu ja kestvuse kohta. Lisaks salvestab see teavet, kus, kui kaua ja mis kell Sa reklaami vaatasid. Veebilehtedele sisestatud paroole ja Sinu nime ei salvestata. Rakendus peab olema Sinu digiseadmes kaks nädalat. Personaalse installimise lingi ja juhised saadab Sulle e-posti aadressile või telefoninumbrile sõnumina uuringu teostaja Tervise Arengu Instituudist. Kui Sa kasutad uuringu ajal oma vanema telefoni või tahvelarvutit, siis on võimalik kasutajat vahetada. Kui Sa avad oma vanema seadme ekraani, siis rakendus kuvab automaatselt akna, kus Sa pead valima „UURINGUS OSALEJA“. Kui vanem avab oma seadme ekraani, siis tema peab kuvatavast aknast valima „KÜLALINE“. Rakendus kogub teavet ainult siis, kui on tehtud valik „UURINGUS OSALEJA“, muul juhul teavet ei koguta.

Kuidas me kaitseme Sinu andmeid?

Uuringu käigus kogutud andmetega tegelevad vaid Tervise Arengu Instituudi töötajad, kes seda uuringut korraldavad. Sinu nime ei avaldata kusagil.

Miks osaleda?

Sinu osalemine selles uuringus aitab paremini aru saada ja hinnata, milliste toiduga seotud reklaamidega lapsed oma digiseadmetes kokku puutuvad. Uuringu lõppedes on võimalik saada ka kinkekaart. 15 euro väärtuses elektroonilise Partner kinkekaardi saamise eelduseks on asjaolu, et hoiad oma digiseadmes rakendust installituna ning aktiivsena kahe nädala jooksul ehk osaled uuringus kogu uuringuperioodi jooksul. Kui Sul e-posti aadressi ei ole, saadame kinkekaardi Sinu vanemale. Kinkekaarte ei jagata juhul, kui Sinu pereliige on Tervise Arengu Instituudi töötaja.

Vabatahtlik osalemine

Uuringus osalemine on täiesti vabatahtlik. Sa ei pea uuringus osalema või võid osalemise igal ajal katkestada, ilma et peaksid seda kellelegi põhjendama. Kui Sa osalemise katkestad, ütle seda oma vanemale, et ta saaks uuringu läbiviijale sellest teada anda. Juhul, kui Sa katkestad uuringus osalemise, kustutatakse kõik selle hetkeni kogutud andmed ja neid ei kasutata analüüsis.

Kontaktisik

Kui soovid uuringu kohta rohkem teavet, võta ühendust Tervise Arengu Instituudi analüütiku Kaidy Teppega, kes on antud uuringu teostaja (tel: 6593852, e-mail: kaidy.teppe@tai.ee).